Nová Bystrica (vodárenská nádrž)

Nová Bystrica je vodná nádrž v Kysuckej vrchovine, v katastri rovnomennej obce v juhovýchodnej časti okresu Čadca. Bola postavená v rokoch 1983 – 1989 na rieke Bystrica, pod jej sútokom s Harvelkou. Správcom vodnej nádrže je Slovenský vodohospodársky podnik.
V zatopených údoliach sa nachádzali obce Riečnica a Harvelka a v povodí boli samoty patriace k týmto obciam. Z týchto obcí sa dodnes zachovala jediná stavba – murovaný kostol v obci Riečnica.
Technické parametre.
Celkovým objemom vody 32,8 mil. m³ je Nová Bystrica desiata najväčšia nádrž na Slovensku a po Starine druhá najväčšia vodárenská nádrž. Plocha hladiny nádrže je 188 ha. Vodná plocha má nepravidelný tvar s dvomi hlavnými ramenami, oddelenými neďaleko hrádze horským masívom Kýčery a smerujúcimi odtiaľ na východ, respektíve juhojuhovýchod. Maximálna dĺžka vzdutia hladiny je 3,6 km a kóta hladiny pri úplnom zaplnení zásobného priestoru nádrže je 
Sypaná kamenitá priehrada s hlinitým tesnením má dĺžku 330 m a výšku 57 m nad terénom (65 m nad základovou škárou). Šírka hrádze v päte je 230 m a koruna je široká 8 m. Celková kubatúra telesa priehrady je 1 mil. m³. Kamenný materiál pre stabilizačný násyp hrádze sa získaval v lome v Klubine, zemina na utesnenie bola ťažená, na základe geologického prieskumu, na terase rieky Bystrica, neďaleko Starej Bystrice.
V štandardných podmienkach sa na vypúšťanie vody využívajú dva dnové priepusty s celkovou kapacitou 39 m³/s, k redukcii povodňových prietokov z ochranného priestoru nádrže slúži bezpečnostný priepad kruhového tvaru, s kapacitou 135 m³/s.
Na hrádzi sa nachádza chodník, z ktorého je pekný výhľad na časť VN a zariadenie na sledovanie kvality a odber vody.
Kóty hladiny a objemy.
Zdroje:
Vodný režim.
Celková plocha povodia je 59,52 km² a povodie je súčasťou beskydskej časti CHKO Kysuce. Priemerný ročný úhrn zrážok je 932 mm. 
Priemerný dlhodobý ročný prietok v profile hrádze činí 1,49 m³/s, minimálny sanitárny prietok pod nádržou je 0,137 m³/s. Storočná voda tu dosahuje 180 m³/s.
Využitie.
Primárnym využitím nádrže je zásobovanie "skupinového vodovodu Nová Bystrica – Čadca – Žilina". Tento vodovod zásobuje pitnou vodou väčšinu miest a obcí na Kysuciach a severozápadnú časť okresu Žilina vrátane časti krajského mesta. 
Surová voda v priehrady sa odoberá štvoretážovým odberným objektom s kapacitou 1050 l/s do úpravne vody Nová Bystrica (patriacej spoločnosti Severoslovenské vodárne a kanalizácie). Úpravňa vody má maximálnu kapacitu 700 l/s (22,075 mil. m³/rok), skutočná výroba je na úrovni 6 mil. m³/rok.
Okrem funkcie zdroja pitnej vody slúži priehrada aj na ochranu územia v povodí Bystrice pred povodňami. Na prívodnom potrubí z nádrže do úpravne vody je nainštalovaná malá vodná elektráreň s dvomi turbínami s výkonom 40 a 250 kW (pôvodne 2x55 kW), ktorá pokrýva vlastnú spotrebu a prebytky energie predáva do verejnej siete. Kvôli hygienickému ochrannému pásmu je v priehrade zakázaný rybolov a jej bezprostredné okolie nie je určené na rekreačné ani iné využitie. Po lesných cestách na okraji ochranného pásma vedie v dĺžke 27,9 km značená cykloturistická trasa "okolo Vodnej nádrže Nová Bystrica", ktorá ponúka výhľady na vodnú nádrž.